Joventut ultima els preparatius per a la festa de Halloween ‘La nit de les ànimes’
28 d’octubre 2019

![](/media/btehqam4/40cuerpo_cartell-halloween.jpg)  

La regidoria de Joventut de l'Ajuntament de Sagunt ultima els preparatius per a la festa de Halloween del dijous, 31 d'octubre, al Casal Jove del Port de Sagunt, una celebració que cada any va guanyant en importància i en nombre d'assistents i més després de la prèvia que va tindre lloc este cap de setmana passat. L'edició d'enguany, davall el lema ‘La nit de les ànimes’, està basada en la tradició valenciana i en els seus típics espantacriatures, els monstres que espantaven a les xiquetes i xiquets valencians fins fa pocs anys amb personatges de l'imaginari propi com l'Home del Sac o el Butoni, entre altres. A partir de les 17 hores começaran les activitats gratuïtes i aptes per a tots els públics, que s'allargaran fins a les 21 hores i que estan organitzades per la regidoria de Joventut junt als grups de participació, principalment els i les Corresponsals.

  

Segons explica el regidor de Joventut, Guillermo Sampedro, «**cada any busquem un nou referent de Halloween, passant de la tradició nord-americana, a la mexicana i a la celta l'any passat. Ara, reivindiquem l'imaginari valencià de la por, fent valdre les nostres tradicions i les nostres pors pròpies, fent una celebració de Halloween o de Tots Sants més local, a la nostra manera, amb els monstres que ens feien por fins fa pocs anys**».

  

Concretament, a les 17 hores la Batukada Green-Gos obrirà la jornada amb una actuació de batucada, i a continuació s'iniciarà el passatge del terror ‘Els endimoniats de la Balma’, a càrrec del grup de corresponsals del Casal Jove. Per a gaudir d'esta activitat, dirigida a menors de 8 a 18 anys, és necessari la reserva d'entrades telefonant al Casal Jove (96 268 34 39) fins dimecres 30 d'octubre. Així mateix, durant tota la vesprada hi haurà una zona de castells inflables i animació de por.

  

A partir de les 17.30 hores s'obriran les portes del castell ‘Aniràs i no tornaràs’, així com els tallers ‘Les proves de la por’, on es podran realitzar diferents manualitats, com a amulets o fanalets, i cuinar panellets i altres dolços. Els tallers es completen amb pintacares per als més xicotets i amb el contacontes en valencià ‘Contes sense por de monstres valencians’, de la companyia La Titella.

  

Com és habitual s'obrirà la zona de jocs de taula amb jocs tradicionals ambientats en Halloween i hi haurà un estand de menjar perquè les famílies puguen berenar i sopar al Casal Jove.

  

Posteriorment, a les 18.30 hores hi haurà una cavalcada amb els espantacriatures valencians, com La Quarantamaula, La Fada, l’Home del Sac, La Bruixa, El Drac i El Butoni, a càrrec de la companyia Disparatario. El grup de dimonis La Diabòlica de Morvedre actuarà a les 19 hores amb el seu tradicional correfoc. A continuació, s'habilitarà un photocall terrorífic en el qual els assistents podran fotografiar-se amb els espantacriatures. Finalment, a les 20 hores, tindrà lloc un espectacle de màgia familiar a càrrec de Ruben Aparisi.

*   [](http://www.facebook.com/sharer.php?u=https://aytosagunto.es/va/actualitat/joventut-ultima-els-preparatius-per-a-la-festa-de-halloween-la-nit-de-les-animes/ "Facebook")
*   [](http://twitter.com/share?url=https://aytosagunto.es/va/actualitat/joventut-ultima-els-preparatius-per-a-la-festa-de-halloween-la-nit-de-les-animes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-ultima-els-preparatius-per-a-la-festa-de-halloween-la-nit-de-les-animes/ "Linked In")
*   [](mailto:?body=https://aytosagunto.es/va/actualitat/joventut-ultima-els-preparatius-per-a-la-festa-de-halloween-la-nit-de-les-animes/)